**Hloh jednosemenný** (lat. *Crataegus monogyna*) je opadavý ker až nevysoký strom z rodu hloh (*Crataegus*) z  čeľade ružovité (*Rosaceae*). Jeho pôvodný areál siaha od Európy po Kaukaz, severnú Afriku a Irak. Rastie najmä v miernych biómoch.

Opis
----

Hlohy jednosemenné sú rozložité nepriestupné kry, vysoké 2 až 10 m, najčastejšie s guľovitým až vajcovitým tvarom. Mladé konáre sú červenohnedé, plstnaté (neskôr lysavejúce), na ktorých sú ostré pichľavé tŕne, dlhé 15 až 20 mm. Kôra kmeňa je sivá až sivočierna. Biele drevo s červenkastým nádychom je tvrdé, pevné a ťažké.

Čepele striedavých listov sú v obryse obrátene vajcovité, na báze klinovité, s nepravidelnými 3 až 7 hlboko zarezanými lalokmi. Listy na plodonosných konárikoch majú čepeľ dlhú 15 až 40 mm a širokú 10 až 30 mm. Laloky sú celistvookrajové, iba na vrchole s niekoľkými hrubými zubami. Čepeľ je na líci lesklá, tmavozelená, na rube sivozelená. Prílistky sú kosákovité a celistvookrajové. V pazuchách žilnatiny sú zväzočky chlpov.

Vzpriamené vrcholíkové súkvetia s 10 až 20 kvetmi sú na lysých stopkách. Kvety, s korunnými lupienkami dlhými asi 6 mm, majú priemer do 15 mm. Kališné lístky sú trojuholníkovité a sú dlhšie ako širšie. Tyčiniek je 18 až 20 s purpurovými peľnicami. Čnelka je jedna a vzpriamená. Počas kvitnutia sa kvety vyznačujú prenikavým zápachom.

Plody sú elipsovité až guľovité malvice na krátkych stopkách, dlhé 8 až12 mm a široké 6 až 10 mm. Plody obsahujú iba jedno semeno (kôstočku) a dozrievajú v septembri až v októbri.

Európske hlohy s hlboko laločnatými, veľmi premenlivými listami sa veľmi ťažko rozoznávajú. Až doposiaľ bolo opísaných veľa vnútrodruhových taxónov a takmer v každej populácii možno nájsť ďalšie, tvarovo odlišne rastliny.

Rozšírenie
----------

Hloh jednosemenný je pôvodný vo väčšej časti Európy (s výnimkou jej severovýchodnej časti), v severnej Afrike, v západnej Ázii a bol zavlečený aj do Severnej Ameriky a Austrálie, kde sa naturalizoval. V posledných rokoch sa stal environmentálnou burinou, najmä na tichomorskom pobreží USA a v častiach Austrálie a Nového Zélandu.

Najvyššie zaznamenaný výskyt hlohu jednosemenného v Európe bol na Cypre v nadmorskej výške 1 525 m nad morom, v Albánsku a v Libanone 1 600 m, v Severnom Macedónsku 1 630 m, v Grécku 1 650 m a v Malej Ázii 2 200 m.

Ekológia
--------

Hloh jednosemenný je svetlomilný ker a je častou zložkou kroviskových, rúbaňových a pastvinových spoločenstiev teplých stráni a dubových sucholesov v takmer celej Európe, s hojným výskytom až po horský stupeň. Najlepšie sa mu darí v miernych biómoch, pôvodný je však aj v Škandinávii a naturalizovaný je aj v Kanade a na Aljaške.

Najrýchlejšie rastie prvých 15 rokov a môže sa dožiť až 250 rokov. Väčšina vegetatívneho rastu prebieha na jar a začiatkom leta, pričom ročný prírastok môže dosiahnuť 30 až 60 cm. Kvitne v máji až júli a opeľujú ho najmä včely medonosné.

Význam a využitie
-----------------

Kvety a plody hlohu jednosemenného sa v ľudovom liečiteľstve využívali odpradávna. Aj dnes sú považované za vzácnu surovinu pri výrobe dôležitých liekov na znižovanie krvného tlaku, pri srdcových arytmiach a pri alergiách. Drevo hlohu jednosemenného je mimoriadne tvrdé a odolné a niekedy sa používa na výrobu rôznych drobných predmetov.

Hloh jednosemenný je významná drevina otvorených formácií. V minulosti sa vysádzal vo veľkom množstve ako hraničná drevina na poliach a pozdĺž ciest. Jeho tŕnisté konáre po každoročnom reze rýchlo vytvárajú nepreniknuteľný živý plot.

Hrozby a choroby
----------------

Na listoch a mladých výhonkoch hlohu jednosemenného parazitujú dva druhy vošiek; voška jabloňová (*Aphis pomi*) a voška maková (*Aphis fabae*). Vošky sa sústreďujú v kolóniách na spodných stranách listov alebo pozdĺž výhonkov a ich pôsobením sa napadnuté listy postupne skrúcajú. Významnou chorobou bakteriálneho pôvodu je však spála (schnutie) listov, ktorú spôsobuje druh *Erwinia amylovora*. Hlohy by sa preto nemali vysádzať v blízkosti sadov, pretože slúžia ako alternatívny hostiteľ pre toto nebezpečné ochorenie ovocných stromov z čeľade ružovité.

Galéria
-------

* Hloh jednosemenný; vrchná strana listu (september) Hloh jednosemenný; vrchná strana listu (september)
* Hloh jednosemenný; vrchná strana listu (október) Hloh jednosemenný; vrchná strana listu (október)
* Hloh jednosemenný; kvitnúce kvety a včela medonosná (máj) Hloh jednosemenný; kvitnúce kvety a včela medonosná (máj)
* Hloh jednosemenný; kvety s jedinou čnelkou (máj) Hloh jednosemenný; kvety s jedinou čnelkou (máj)
* Hloh jednosemenný; konárik s listami a plodmi (vrchná strana) Hloh jednosemenný; konárik s listami a plodmi (vrchná strana)
* Hloh jednosemenný; konárik s listami a plodmi (spodná strana) Hloh jednosemenný; konárik s listami a plodmi (spodná strana)
* Hloh jednosemenný; zrelé malvičky s jediným semenom (jeseň) Hloh jednosemenný; zrelé malvičky s jediným semenom (jeseň)
* Hloh jednosemenný; zrelé malvičky (október) Hloh jednosemenný; zrelé malvičky (október)
* Hloh jednosemenný; konárik so zrelými plodmi (október) Hloh jednosemenný; konárik so zrelými plodmi (október)
* Hloh jednosemenný; výhonok s ostrým tŕňom Hloh jednosemenný; výhonok s ostrým tŕňom
* Hloh jednosemenný; kvitnúci ker (máj) Hloh jednosemenný; kvitnúci ker (máj)

Referencie
----------

1. ↑  Rivers, M.C. Khela, S. & Mark, J. 2017. Crataegus monogyna. The IUCN Red List of Threatened Species 2017: e.T203426A68083007.. Accessed on 13 November 2022.
2. ↑  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.169*. Bratislava : Univerzita Komenského, 2018.
3. 1 2 3   *Crataegus monogyna Jacq.* [online]. POWO - Plants of the World Online, Kew, [cit. 2022-11-13]. Dostupné online. (anglicky)
4. 1 2 3 4 5 6 7 8  V. Větvička, V. Matoušová. *Stromy a kry*. Bratislava : Príroda, 1992.
5. 1 2 3 4  Lýdia Bertová at al.. *Flóra Slovenska IV/3 s.473*. Bratislava : VEDA, vydavateľstvo SAV, 1992.
6. 1 2 3 4   *Naša príroda – Živočíchy a rastliny strednej Európy, s.164*. prvé. vyd. Bratislava : Reader's Digest Výber, 2000.
7. 1 2 3  Josef Dostál, Martin Červenka. *Veľký kľúč na určovanie vyšších rastlín I. s.481*. Bratislava : Slovenské pedagogické nakladateľstvo, 1991.
8. 1 2 3 4  Michal Hrabovský at al.. *Veľká kniha rastlín, hornín, minerálov a skamenelín, s.70*. Bratislava : IKAR, a.s. - Príroda, 2021.
9. 1 2 3 4 5 6 7   *Crataegus monogyna (hawthorn)* [online]. CAB International; Wallingford, Oxon OX10 8DE, UK, 2022-10-04, [cit. 2022-11-13]. Dostupné online. (anglicky)
10. ↑  Tibor Baranec at al.. *BOTANIKA, s.119*. 3. nezmenené. vyd. Nitra : Slovenská poľnohospodárska univerzita, Vydavateľstvo SPU, 2021.
11. ↑  W.N. Ellis. *Aphis pomi* [online]. Plant Parasites of Europe, Amsterdam, The Netherlands, 2019-08-23, [cit. 2022-11-13]. Dostupné online. (anglicky)
12. ↑  W.N. Ellis. *Aphis fabae* [online]. Plant Parasites of Europe, Amsterdam, The Netherlands, 2022-07-12, [cit. 2022-11-13]. Dostupné online. (anglicky)
13. ↑   *Erwinia amylovora (fireblight)* [online]. CAB International; , Wallingford, Oxon OX10 8DE, UK, 2022-10-04, [cit. 2022-11-14]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Hloh jednosemenný**
* Spolupracuj na Wikidruhoch Wikidruhy ponúkajú informácie na tému **Hloh jednosemenný**